Willelmus, Dei gratia Senonensis archiepiscopus, apostolice sedis legatus, omnibus sancte matris Ecclesie filiis, tam futuris quam presentibus, in perpetuum. Quod per volumina temporum vetustatis antiquat edacitas, scripture commendatio reparat et reformat. Inde est quod scripto commendari dignum duximus, ut vestre notum fieret universitati quod Narjotus de Cirilliaco, acceptis de pecunia ecclesie Prulliacensis XX libras parisiensis monete, donavit eidem ecclesie de duabus domibus quas Senonas habebat, prope turrim regis, illam que propinquior est eidem turri, cum platea ante domum et retro usque ad fossam turris, sicut domus comportat, ea scilicet conditione quod ecclesia Pruilliacensis in festo Sancti-Remigii pro ipsa domo, in vita ejusdem Narjoti, solvet ei sex denarios censuales, et post mortem ejus heredibus suis solummodo duos denarios. Super hoc autem in omnibus juste garantiam se portaturum promisit, necnon et fiduciavit, et Salonem de Dunjun et Gaufridum Bollenum in hoc fidejussores et plegios dedit. Idipsum laudavit uxor ejus Sorella, coram testibus subscriptis qui et donationi et laudationi interfuerunt: Bartholomeus dapifer noster, Petrus de Orbez, Milone Josleno, et magistro Meliore. Quod ut perpetue stabilitatis obtineat munimentum scripto annotari et sigilli nostri auctoritate precepimus confirmari. Actum Senonis, in palacio pontificali, anno ab Incarnatione Domini Mº Cº LXXº IIIIº. — Nota Alani.